En middelsstor, avlang, svart trebukk med noe forkortede dekkvinger. Antennene er tynne, under halvparten så lange som kroppen, de indre leddene med en pigg i spissen, de ytre noe utvidete. Pronotum er tønneformet. Dekkvingene er tydelig innsvingende på sidene, skarpt tilspissede bak, spissene når nesten til bakkroppsspissen, men spriker kraftig i den bakre delen. De har en bred, brungul midtstripe. Beina er mer eller mindre gule eller rødlige, nokså lange, lårene tydelig klubbeformede.